《长相思》
明代·李时行

良人家住燕山阳，春花为颜玉为裳。别来不觉已十霜，两地相思空断肠。

肠断断兮愁欲绝，倚阑共对天边月。月圆仍缺缺仍圆，相思相见还相别。

别来消息不曾闻，几见梅花长梦君。君意悠悠川上水，妾心脉脉陇头云。

陇头云，川上水，岁岁年年祇如此。水流云散自有时，惟有此情无日已。

作者简介：明广州府番禺人，字少偕。嘉靖二十年进士。知嘉兴县，迁南京兵部车驾主事，坐事罢，遍游吴越、齐鲁名山。有《驾部集》。